সীমান্তে আর কোন অনুপ্রবেশ করতে দেয়া হবে না
মায়ানমারের অভ্যন্তরে সীমান্তবর্তী এলাকায় চলছে উত্তেজনা। এর প্রভাব পড়ছে বাংলাদেশ সীমান্তে।  এই অস্থিরতার মধ্যে টেকনাফের জলসীমা পরিদর্শন করেন কোস্ট গার্ডের মহাপরিচালক রিয়ার এডমিরাল মীর এরশাদ আলী।

এসময় তিনি সাংবাদিকদের বলেন, মায়ানমারের রাখাইনে সংঘাতময় পরিস্থিতিতে বাংলাদেশের জলসীমায় কোস্ট গার্ডের টহল জোরদার করা হয়েছে। সীমান্তে আর কোন অনুপ্রবেশ করতে দেয়া হবে না। রোহিঙ্গা কিংবা রাখাইনের যে কোন অনুপ্রবেশ রোধে কোস্ট গার্ডের জনবল এবং জলযান বৃদ্ধি করা হয়েছে। রাখাইনের সংঘাত সংঘর্ষ বাংলাদেশ কোন হুমকি মনে করেনা।

আজ রবিবার সকালে কক্সবাজারের টেকনাফ ও সেন্টমার্টিন্স দ্বীপের জলসীমা পরিদর্শন শেষে সাংবাদিকদের সঙ্গে কথা বলেন কোস্ট গার্ডের মহাপরিচালক রিয়ার এডমিরাল মীর এরশাদ আলী।

ব্রিফিংয়ে তিনি আরও জানান, রাখাইনে চলমান সংঘাতের কারণে গোলাগুলি সংঘর্ষ বিস্ফোরণের শব্দ এপারে চলে আসছে। এ কারণে সীমান্ত এলাকার বাসিন্দাদের উদ্বেগ উৎকন্ঠা রয়েছে। এ ব্যপারে কোস্ট গার্ডসহ বিজিবি নৌবাহিনীসহ আইনশৃংখলা বাহিনী সীমান্তে সতর্ক নজরদারিতে রয়েছে।

তিনি জানান, সীমান্তে অনুপ্রবেশ, মাদক পাচার ও চোরাচালান প্রতিরোধে কোস্ট গার্ডের সক্ষমতা বাড়ানো হয়েছে।

কোষ্টগার্ডের মহাপরিচালক জলসীমা পরিদর্শনকালেই টেকনাফ শাহপরীর দ্বীপের নাফ নদীর নাইক্ষ্যংদিয়া সীমান্তে মায়ানমারের ওপার থেকে ছোঁড়া  গুলিতে দুই জেলে গুলিবিদ্ধ হয়েছে।

কক্সবাজারে কোষ্টগার্ড মহাপরিচালক